ሉሲዎቹ ለቶኪዮ ኦሎምፒክ እየተዘጋጁ ነው
የኢትዮጵያ ሴቶች ብሄራዊ ቡድን ለቶኪዮ ኦሎምፒክ ማጣሪያ ሁለተኛ ዙር የመጀመሪያ ጨዋታቸውን ነሃሴ 19 ቀን 2011 ዓ.ም በባህር ዳር ስታዲየም ከካሜሩን ያደርጋሉ።ሉሲዎቹ በአሰልጣኝ ሰላም ዘርዓይ እየተመሩ አዳማ ከተማ ቅድመ ዝግጅታቸውን እያደረጉ ይገኛል። ሉሲዎቹ ከካሜሩን የሚያደርጉት ጨዋታ
ወደ ቶኪዮ ለማቅናት ወሳኝ መሆኑን ተከትሎ ክብደት በሰጠ መልኩ ዝግጅት እያደረጉ ይገኛል ተብሏል። ብሄራዊ ቡድኑ ፌዴሬሽኑ ከአፍሪካ
እግር ኳስ ኮንፌዴሬሽን(ካፍ) ባገኘው የአካል ብቃት መሳሪያ (ካታ ፑልት ጂፒኤስ ሲስተም) በአዲስ አበባ ዩኒቨርሲቲ መምህር ዶክተር
ዘሩ በቀለ ተግባራዊ እየተደረገ ልምምድ በመስራት ላይ የሚገኙ መሆኑ ተከትሎ ፤በቡድኑ ለጨዋታው እየተደረገ ያለውን ዝግጅት ክብደት
የተሰጠው እንደሆነ እየተገለጸ ይገኛል። አሰልጣኝ ሰላም ጥሪ ያደረገችላቸውን
23 ተጫዋቾች በመያዝ ላለፋት ሰባት ቀናት ይሄንኑ ጠንካራ ልምምዶችን እያሰራቻቸው ሲሆን፤ከእነዚህ ተጫዋቾች መካከል ግብ ጠባቂዋ
ማርታ በቀለ በጉዳት ምክንያት ከብሄራዊ ቡድን ስብስብ ውጭ እንደሆነች ለማወቅ ተችሏል ።በተጎዳችው ግብ ጠባቂ ምትክ የቅዱስ ጊዮርጊሷ
ከንባቴ ከተሌ ቡድኑን ተቀላቅላ የዝግጅቱ አካል ሆናለች ተብሏል። ሉሲዎቹ ለቀናት ያህል የነበራቸውን ዝግጅት ለመፈተን ከትናንት በስቲያ ከ17 ዓመት በታች የወንዶች
ቡድን ጋር የአቋም መፈተሻ ጨዋታ አድርገዋል።ተጨማሪ የአቋም መፈተሻ ጨዋታ ለማድረግ በዛሬው እለት ወደ ኬኒያ እንደሚጓዙ ታውቋል።ከኬኒያ
ሴት ብሄራዊ ቡድን ጋር የፊታችን ቅዳሜ አቋማቸውን ፈትሸው የሚመለሱ መሆኑን የሶከር ኢትዮጵያ ዘገባ አመላክቷል ። በባህር ዳር ስታዲየም ሁለተኛ ዙር የመጀመሪያ ጨዋታቸውን ከካሜሩን የሚያደርጉት ሉሲዎቹ፤ በመጀመሪያውን
ዙር ማጣሪያ ከኡጋንዳ ሴቶች ብሄራዊ ቡድን ጋር የተጫወቱት ሉሲዎች በድምር ውጤት 4ለ2 በማሸነፍ ነበር ወደ ቀጣዩ ዙር ያለፍት።
በጨዋታው በአዲስ አበባ ስታዲዮም 3 ለ2 በሆነ ውጤት በማሸነፉ፤በመልሱ ወደ ካምፓላ በማቅናት 1ለ 0 ነበር የረቱት ። አዲስ ዘመን ነሀሴ 9/2011ዳንኤል ዘነበ 